###### Številka:00703-9/2019-2

Datum: 15. 10. 2019

###### Z A P I S N I K

###### 7. seje občinskega sveta Občine Renče-Vogrsko,

######  ki je bila v torek, 15. 10. 2019, ob 16. uri

###### v dvorani Zorana Mušiča v kulturnem domu v Bukovici.

Sejo je sklical in vodil župan Občine Renče-Vogrsko Tarik Žigon. Začela se je ob 16.03.

**Vabljeni:** člani občinskega sveta, občinska uprava in mediji.

**Na seji so prisotni:**

1. člani občinskega sveta in župan:

Vanda Ožbot, Marko Furlan, Aleš Furlan, Boris Čoha, Andraž Furlan, Urban Martinuč, Žan Bric, Karmen Furlan, Marko Švara, Viktor Trojer, Jožef Hvalica, Dušan Nemec, Radovan Rusjan, Florida Petelin, Borut Zorn in Tarik Žigon.

Opravičeno odsotni: /

2. občinska uprava.

Župan pozdravi vse prisotne in ugotovi sklepčnost. Pred začetkom posveti nekaj misli teden dni prej preminuli kotalkarici Luciji Mlinarič in prosi za minuto molka.

Minuta molka.

V nadaljevanju da župan v obravnavo in potrditev zapisnik 6. redne seje. Pove, da je prišlo do nekaj sprememb, ki so jih vnesli po pošiljanju gradiva. Popravek je na 5. strani, na isti strani je pripombo podala še svetnica Vanda Ožbot, kjer je prišlo do napake pri njeni besedi. Popravek je še na strani 16 pod točko, kjer je govoril svetnik Andraž Furlan. Vpraša, če ima še kdo kakšen popravek.

Popravkov ni.

Župan da na glasovanje zapisnik 6. redne seje z omenjenimi popravki.

**Rezultat glasovanja:**

NAVZOČI: 14

ZA: 14

PROTI: 0

Svetnika Žana Brica med glasovanjem ni v dvorani.

*Zapisnik 6. redne seje je soglasno potrjen.*

**Ad. 1) Obravnava in sprejem dnevnega reda**

Župan pove, da daje en popravek na dnevni red, in sicer pod točko 4., ki je Odlok o spremembah in dopolnitvah Odloka o ustanovitvi javnega zavoda Osnovna šola Kozara Nova Gorica, je skrajšan postopek in daje na prvo branje, je prišlo s strani Občine Brda – odlok morajo sprejeti vse občine soustanoviteljice – podano, da je prišlo v samem odloku do napake. Da ne bi vse občine, ki so ga že sprejele, sprejemale ponovno, ga daje na glasovanje v takšni obliki, kot so ga dobili, nato bo šlo do sprememb, kar bo obrazloženo pri obravnavi. Ostalo ostaja enako. Da dnevni red v obravnavo.

* Viktor Trojer

Ima predlog, glede na debate, ki so bile na vseh sejah, ali črtajo točko razno ali dajo pobude in vprašanja na konec, da ne bodo pod razno ponovno šli na pobude in vprašanja. V prejšnjih sklicih je bilo pod razno, da je nekdo neformalno povabil na pijačo in ne da so se vračali k prejšnjim točkam.

* Aleš Furlan

Pove, da je potrebno preveriti tudi v Statutu in Poslovniku, saj si morajo točke slediti po nekem vrstnem redu, tako da ne morejo kar prestavljati.

* Župan pove, da bodo to preverili do naslednjič, sedaj pa bodo obrnili vrstni red tako, da bodo zamenjali točki 7 in 8, da bodo vprašanja in pobude pod točko 8, Sklep o porabi presežkov prihodkov nad odhodki LUNGa pa pod 7.
* Radovan Rusjan

Pove, da sejo vodi župan. Če pride pod točko razno nekaj, kar je že bilo obravnavano pred tem, prekine.

Župan da na glasovanje predlog dnevnega reda s spremenjenima točkama 7 in 8:

1. obravnava in sprejem dnevnega reda,
2. poročilo o poslovanju javnega zavoda Osnovna šola Ivana Roba Šempeter pri Gorici – za POŠ in Vrtec Vogrsko, (*poročevalec: mag. Primož Hvala Kamenšček, ravnatelj)*
3. poročilo o poslovanju javnega zavoda Osnovna šola Kozara Nova Gorica, (*poročevalec: Edvard Vrabič, ravnatelj)*
4. odlok o spremembah in dopolnitvah Odloka o ustanovitvi javnega zavoda Osnovna šola KozaraNova Gorica – prvo branje postopek *(poročevalka: Vladka Gal Janeš, višja svetovalka I* in *Edvard Vrabič, ravnatelj)*
5. sklep o ekonomskih cenah za program razvojnega oddelka vrtca v javnem zavodu Osnovna šola Kozara Nova Gorica *(poročevalka: Vladka Gal Janeš, višja svetovalka I* in *Edvard Vrabič, ravnatelj)*
6. poročilo župana in pregled sklepov prejšnje seje,
7. sklep o porabi presežkov prihodkov nad odhodki – Ljudska univerza Nova Gorica *(poročevalka: Vladka Gal Janeš, višja svetovalka I)*
8. vprašanja in pobude svetnikov,
9. razno.

**Rezultat glasovanja:**

NAVZOČI: 14

ZA: 14

PROTI: 0

Svetnika Žana Brica med glasovanjem ni v dvorani.

*Dnevni red s spremenjenima točkama 7 in 8 je soglasno sprejet.*

**Ad. 2) Poročilo o poslovanju javnega zavoda Osnovna šola Ivana Roba Šempeter pri Gorici – za POŠ in Vrtec Vogrsko**

Župan preda besedo ravnatelju osnovne šole mag. Primožu Hvali Kamenščku.

* Primož Hvala Kamenšček

Pove, da bo izpostavil samo določene vidike, saj so gradivo prejeli že v elektronski obliki. V računovodskem poročilu so v preglednici 4 lahko videli, da so pri realizaciji prihodkov 2018 s strani Občine Renče-Vogrsko prejeli nekoliko več sredstev za delovanje šole in vrtca. Od leta 2017 8000 € več za delovanje šole in enako za delovanje vrtca. Je tudi pojasnilo, zakaj so se ta sredstva porabljala. Vse stvari so vodene po najavah, da so sproti čiste, stroški, ki se ustvarjajo in so dogovorjeni, so za pretekli mesec poravnani. Rad bi se zahvalil za posluh, ki ga imajo za šolo in vrtec na Vogrskem. Tako šola kot vrtec se v zadnjih dveh letih povečujeta, še kakšno leto se bo povečevalo, nato bo status quo in nato bo malo upadlo. V letošnjem letu je največji vpis v 1. razred, 14 otrok. Imajo velik kombiniran oddelek 1. in 2. razreda, skupaj 23 otrok, 24 je maksimum. V letošnjem letu je otrok skupaj v šoli in vrtcu okoli 110. Pove, da je Vogrsko majhna, a velika šola, kvaliteta pa je elitna. Gre za zelo bogat program, kakovosten kader, za velike možnosti in hkrati za relativno majhne, a še vedno relativno velike skupine učencev, kjer se da veliko delati na individualni in skupinski ravni. Je vesel, da je enota taka, kot je, in je v zadnjih 15, 20 letih postala lepa in velika podružnica. Na splošno se v Sloveniji pri podružnicah govori o 10, 15 otrocih, tukaj pa o 100. Stavba je zelo urejena. Za naprej si želijo urediti še knjižnico, vse ostalo pa je vse zelo urejeno. Želje seveda so, a nekih specifičnih stvari pa ni. Edino, kar je, je nadgradnja knjižnice, ki bi jo vpeljali v sistem Cobiss, kjer imajo vpeljane vse enote. Glede vsebinskega poročila pove, da ga pripravijo za vsako enoto. Iz njega lahko razberejo, da imajo veliko dejavnosti: eko šola, zdrava šola, shema šolskega sadja in mleka … Imajo vrste akcij, vrste tekmovanj, na katerih so otroci uspešni, natečajev, veliko dogodkov. Za kar so najbolj veseli, je to, da sta šola in vrtec zelo vpeta v sam kraj in tudi sam kraj sodeluje z njimi. Vedno se pojavljajo starši, ki želijo otroka vpisati v matično šolo. Sam gleda na to malo bolj stereotipno, da teh otrok ne sprejema v matično šolo, saj gre v tem primeru za praznjenje prostora. Starši so zato včasih razočarani, a jim vedno obrazloži, zakaj to počne, da se otrok socializira v kraju, v katerem živi. O vrtcih pove, da so se poleti pogovarjali z županom glede podaljševanja časa v popoldanskem varstvu do 16:30. V mesecu septembru in oktobru so to poskusno naredili, a so v teh dveh mesecih prišli do zaključka, da zato ni interesa, saj starši otroke iz vrtca vzamejo do 16. ure. Zato bodo dali pobudo, da se ponovno vrtec zaključi do 16.10. Pohvalno je, v kolikor si starši in stari starši lahko pri tem pomagajo, da bi otrok čimprej zapuščal ta okolja in prehajal v domače okolje. Tudi zakonsko je omejeno, da otrok več kot 9 ur ne sme biti v vrtcu. To svetuje tudi za prve razrede. Poleti je bilo tudi govora, da se s finančnega vidika kaže, da je smotrno, da je enota vrtca zaprta 4 tedne. Letos so našli skupni jezik. Dogovor je že od prej, da v primeru, kadar je manj kot 10 otrok v varstvu, to enoto združujejo z drugimi enotami znotraj zavoda – Vrtojba in dve v Šempetru. Tako so v letni delovni načrt tudi to zapisali. Z vidika občine in zavoda je nesmotrno imeti enoto odprto za tri otroke, pri čemer potrebuje 5 zaposlenih. Poleti se vedno pokaže, da je en teden, ko imajo le 5 otrok. Z vidika občine to pomeni doplačevanje razlike v ceni vrtca. Zato bodo tako ravnali tudi v nadaljevanju. To počnejo tudi z vidika organizacije dela, da se celoten kader zvrsti po dopustih. Vsem skupaj bi se rad zahvalil za možnosti, ki jih dajejo zavodu in otrokom.

Župan odpre razpravo.

* Marko Švara

Pove, da je že na junijski seji izpostavil, da bi bilo v redu, če bi tudi ravnatelj OŠ Šempeter predstavil vizijo, zato bi pohvalil, da imajo po nekaj letih končno to na seji, in upa, da bo to stalnica tudi naprej. Eno vprašanje je imel glede delovnega časa vrtca in je nanj že dobil odgovor, čeprav se mu zdi malo nenavadno, da v današnjem času, ko se večina služb podaljšuje do 17. ure, starši nimajo te potrebe. Glede sodelovanja z okoljem je tudi že odgovoril. Zanima ga še sodelovanje z Občino Renče-Vogrsko.

Primož Hvala Kamenšček

Pove, da so imeli tudi sami pomislek o delovnemu času, zato so šli na 16.30, saj s finančnega vidika za zavod ni sprememb. V kolikor bi se v nadaljevanju ta težnja kazala, ostaja možnost odprta glede na potrebe okolja in staršev. Sodelovanje z občino ocenjuje kot zelo kakovostno, z velikim posluhom. Razume, da se lahko nekatere stvari rešijo takoj, na nekatere je potrebno počakati, ene pa morajo tudi dozoreti. Želeli bi si takega sodelovanja tudi vnaprej. Najbolj ga veseli, ker vidi, da se dela v prid kraju samemu. Poleg občine pohvalil bi tudi KS, ki odigra zelo veliko vlogo in je zelo dejavna. Z gospodom podžupanom so govorili, kako bi stavbo v lasti občine še bolj izkoristiti za dejavnosti, ki si jih želi kraj. Že do sedaj se je tako ravnal, da je s predsedniki KS vedno na zvezi in kakorkoli se je rabilo, so se dogovorili. Je lepa sinergija, ki jo želi ohraniti tudi naprej. Pove, da je s sabo prinesel, če želi kdo pogledati, publikacijo za šolo in vrtec, ki jo izdajo vsako leto. V njej je podrobnejša organizacija šole in vrtca, tudi na Vogrskem. Te publikacije prejmejo vsi starši otrok njihovih šol. Poleg rednega programa je še obogaten oz. nadstandardni program, za kar ima občina posluh. Ena takih je subvencioniranje učbenikov, oni so šli še malo širše, kot si je zadalo ministrstvo.

* Jožef Hvalica

Pohvali vpis, način vpisa je pripeljal do teh rezultatov, saj so včasih imeli veliko otrok zunaj vpisanih in ne doma, kar podpira. Okolje je zelo pozitivno, zato se strinja, da je elitna šola. Nasilja ni, prostora je veliko, kar je zasluga tudi sodelovanje s krajem in društvi, npr. pihalni orkester, skupni športni dnevi itd. Pogreša pa sodelovanje z matično šolo Renče ali podružnično Bukovica. Na tem področju bi bilo potrebno kaj narediti. Če so v isti občini, bi bilo prav, da bi se sodelovalo. V poročilu pogreša razčlembo, morda je, a ne zna razbrati, koliko je katera enota porabila.

Primož Hvala Kamenšček

Pove, da so dobili izsek računovodskega poročila, lahko pa pošljejo celotno razčlembo. V zadnjih 2, 3 letih se je zelo uredila finančna slika, saj striktno vodijo prihodke in odhodke oz. bilance ločeno za obe občini, tako da se za vsako stvar vse ve. Zahvalil bi se tudi Vladki, ki je zelo natančna, sproti se dogovarjajo in so stvari urejene tako, kot morajo biti. Poročilo je objavljeno tudi na ajpesu. Kar se tiče sodelovanja s šolo Renče, se strinja, da je prav. O tem so se že pogovarjali, a morata biti za to oba ravnatelja naklonjena. Z njegove strani so že šle pobude, mora pa tudi drugi ravnatelj kaj povedati. Največ je sodelovanja z društvi, gredo pa enkrat na leto v Renče pogledat novoletno kotalkarsko predstavo. Sam bo zopet podal iniciativo, a mora dobiti odgovor z druge strani.

* Radovan Rusjan

Pohvali poročilo šole Vogrsko. Ko so pred 13 leti začeli z občino, sta bila POŠ in vrtec Vogrsko v planu za zaprtje. Največji problem je bil urnik, saj se je zapiralo že okoli 3. So takoj postopali, da so uredili, in populacija se je začela povečevati. Podpira pobudo Hvalice, saj bi bilo sodelovanje zelo dobro. Da še eno pobudo, in sicer oni so upravitelji pošte na Volčji Dragi in bi bilo zelo lepo, da bi otroci prišli pogledati pošto, ki bo imela drugo leto tudi 100-letnico. Apelira tudi na drugo stran, tudi za Bukovico-Volčjo Draga. V šoli verjetno v začetku veliko govorijo o pismih itd. in bi jim lahko to pokazali.

Primož Hvala Kamenšček

Se zahvali tudi za opombo na obletnico, se mu zdi dobra iniciativa. Bi bilo super, da skupaj naredijo kakšno skupno veliko stvar. V prvih letih šolanja se veliko govori o opismenjevanju in pošta je prva organizirana institucija, ki je v zgodovini prva stopila na to pot. Šola in vrtec bosta pri tem z veseljem sodelovala. Tudi za naprej bi se priporočal, če so v lokalnem okolju kakšne obletnice ali obeležja, da se jim to sporoči, če se da vsaj v mesecu juniju za leto vnaprej, da vključijo v program za naslednje šolsko leto.

Pove še, da je letos 30. obletnica konvencije otrokovih pravic in 60. obletnica delovanja Zveze prijateljev mladine Nova Gorica in 50-letnica profesionalizacije gledališča v Novi Gorici, zato na šoli postavljajo širšo in bolj odmevno razstavo na temo igre. Otvoritev bo v torek, 22. 10., ob 17. uri in so vljudno vabljeni. Vogrsko sodeluje na temo igrače staršev.

Ob 16.20 se pridruži svetnik Žan Bric.

**Ad. 3) Poročilo o poslovanju javnega zavoda Osnovna šola Kozara Nova Gorica**

Župan preda besedo ravnatelju OŠ Kozara Nova Gorica Edvardu Vrabiču.

* Edvard Vrabič

Pove, da so letno poročilo prejeli tudi v elektronski obliki. Gospa Vanda je predstavnica občine v svetu zavoda, tako da zadevo v celoti pozna. Na šoli imajo dva javna izobraževalna programa, devetletno z nižjim izobrazbenim standardom, to je prilagojen program. Ko ga zaključijo, šolanje nadaljujejo v nižjem poklicnem izobraževanju, ki traja dve leti. Ko imajo zaključen ta program, je kot da bi zaključili redno osnovno šolo in lahko nadaljujejo šolanje na poklicnih šolah. Drugi program je za osebe z zmerno težjo ali težko motnjo v duševnem razvoju. To so mladostniki, ki so na šoli do 26. leta, nato se vključujejo v razne varstveno-delovne centre ali invalidske organizacije, ki jih zaposlujejo. Izvajajo še mobilno specialno pedagoško službo. To je dodatna strokovna pomoč na rednih osnovnih šolah, tudi na OŠ v Renčah imajo eno zaposleno, in na Vogrskem. Pokrivajo področje od Vipave, Kostanjevice na Krasu do Kanala. Polovica strokovnih delavk je zaposlena samo za izvajanje dodatne strokovne pomoči. Lani so s finančnega vidika poslovali pozitivno, nekaj več kot 9000 evrov je bilo presežka prihodkov nad odhodki. Del tega se je namenil za kritje izgube iz 2016, del pa za nabavo igrala za šolo, za kar so dali soglasje, kar pa še ni realizirano.

Župan odpre razpravo.

* Radovan Rusjan

Informativno ga zanima velikost šole oz. koliko otrok imajo in koliko jih je iz njihove občine.

Edvard Vrabič

Pove, da so imeli konec leta 2018 81 usmerjenih učencev – se ne vpisujejo, jih usmerjajo odločbe. Tudi sedaj jih je 81, od tega 6 iz Občine Renče-Vogrsko, 4 so usmerjeni v posebni program in 2 v prilagojen z nižjim izobrazbenim standardom.

**Ad 4.) Odlok o spremembah in dopolnitvah Odloka o ustanovitvi javnega zavoda Osnovna šola Kozara Nova Gorica – prvo branje**

Župan preda besedo višji svetovalki Vladki Gal Janeš in nato ravnatelju OŠ Kozara Edvardu Vrabiču.

* Vladka Gal Janeš

Pove, da se ta odlok sprejema zaradi tega, ker do sedaj niso imeli nobenega oddelka prilagojenega programa za predšolske otroke. Če je bil kakšen otrok usmerjen v vrtcu, ga je bilo potrebno poslati v CIRIUS Vipava ali Sežano itd. Pojavila se je potreba po takem oddelku in če želi imeti OŠ Kozara ta oddelek, je potrebno dopolniti odlok o ustanovitvi na ta način, da se umesti ta oddelek in posledično vse ostale spremembe, npr. organizacija dela, sistematizacija itd. Predlagali so, da bi bil skrajšani postopek, saj je občinski svet MONG to sprejel že 26. 9., je pa statutarno pravna komisija v Občini Brda ugotovila, da je bilo v 10. členu napisano »v 12. odstavku namesto 13. odstavku«. Gre zgolj za administrativno napako pri preštevilčenju, zato se predlaga, da je sedaj prvo branje in bodo nato to popravili v drugem branju. Vsi občinski sveti morajo namreč besedilo obravnavati v enakem besedilu, ne morejo sami od sebe spreminjati. S tem bodo otrokom omogočili, da bodo usmerjeni v OŠ Kozara tudi v vrtec. To je za starše bistvenega pomena tudi v stroških, ker če morejo starši otroka voziti v Vipavo, nima občina nobene zakonske podlage, da staršem sofinancira prevoz v vrtec. Za šolo je predpisano z zakonom, za vrtec pa ne in morajo starši sami kriti te stroške. Če je v Novi Gorici, je to veliko bližje in starši prihranijo pri denarju in času.

* Edvard Vrabič

Pove, da se je izkazala težnja po organizaciji razvojnega oddelka. Vedno so ga razpisali, a ni bilo dovolj interesa staršev, da bi otroke vpisovali v ta oddelek. Maksimum vpisa je 6, minimum je 3, ki ga tudi niso izpolnili. So se dogovarjali z občinami ustanoviteljicami in prišli tako daleč, da so prišli do skupne točke. Izvajalec bo njihova šola, a vrtčevski otroci ne bi bili v njihovi šoli, ampak v vrtcu. Za starše je to zelo pomembno, saj ima negativno konotacijo, če reče, da pelješ otroka v Kozaro. Ti otroci bodo imeli ves čas specialnega rehabilitacijskega pedagoga, ki je bil do sedaj v vrtcu prisoten eno do dve uri na teden, imeli bodo delovnega terapevta, h kateremu so morali otroka do sedaj starši voziti popoldan. Vse te specialistične obravnave bodo sedaj znotraj vrtca. Otrok ne bodo zaznamovali s tem, da bo po razvojnem oddelku vrtca moral na Kozaro. Če bo komisija ugotovila, da je otrok znotraj tega programa toliko napredoval, da bo zmogel standardni program, ga bodo lahko vpisali v standardno šolo. Ker je bil obveščen, da v novembru ne bo seje, pove, da bi radi oddelek zagnali s 1. 1. 2020. Zato prosi, da sedaj sprejmejo prvo branje in nato na dopisni drugo branje, da bi lahko v decembru pripravili vse, da januarja začnejo.

Župan preda besedo predsedniku Odbora za družbene dejavnosti Borutu Zornu.

* Borut Zorn

Pove, da so pregledali in obravnavali, so se temeljito poglobili v vsebino, so zaznali potrebo ravnatelja, všečna jim je bila informacija, do bodo del vrtca, kar je dobro tudi za otroka, da se izničujejo prepreke. Bili enotni in so pozitivno sprejeli predlagani odlok.

Župan pove, da se verjetno ne bo dalo potrditi z dopisno sejo, saj se pri sprejetjih odloka vlagajo amandmaji in pravno ne bi bilo prav. Odpre razpravo.

* Borut Zorn

Zanima ga, zakaj ni pregledala Statutarno pravna komisija, saj gre za odlok.

Andraž Furlan

Pove, da je bil 16 dni odsoten in se je šele prejšnji teden vrnil v Slovenijo, zato ni bilo izvedljivo.

Župan

Da predlog, da pregledajo pred drugim branjem.

Župan da Odlok o spremembah in dopolnitvah Odloka o ustanovitvi javnega zavoda Osnovna šola Kozara Nova Gorica – prvo branje na glasovanje.

**Rezultat glasovanja:**

NAVZOČI: 15

ZA: 15

PROTI: 0

*Odlok o spremembah in dopolnitvah Odloka o ustanovitvi javnega zavoda Osnovna pola Kozara Nova Gorica – prvo branje je soglasno sprejet.*

**Ad. 5) Sklep o ekonomskih cenah za program razvojnega oddelka vrtca v javnem zavodu Osnovna šola Kozara Nova Gorica**

Župan preda besedo višji svetovalki Vladki Gal Janeš in nato ravnatelju OŠ Kozara Edvardu Vrabiču.

* Vladka Gal Janeš

Pove, da če se uvede tak oddelek, je potrebno določiti ceno vrtca in vse občine soustanoviteljice morajo k tej ceni dati soglasje. Razvoji oddelek oblikuje ekonomsko ceno po drugačnih merilih kot v javnem vrtcu, saj je najvišje št. otrok 6 in je posledično cena na enega otroka višja. Starši ne plačujejo vrtca v razvojnem oddelku po ekonomski ceni, ki je za ta oddelek določena, ampak po veljavni zakonodaji, ki velja za otroke, vključene v javne vrtce. Cena v istovrstnem programu je npr. 500 €, če je staršu z odločbo določeno plačilo 30 %, plača starš 30 %, občina pa ostalo, razliko do ekonomske cene pa po novi zakonodaji poravna država. Vse občine soustanoviteljice bodo morale pokriti izpad do normativa, kar pomeni, da če je v oddelku 5 otrok, bo vseeno porazdeljeno na 6 otrok, kar bodo plačale občine na podlagi delitvene bilance. Trenutno je izkazanih 5 otrok, noben ni iz Občine Renče-Vogrsko. Opozori na predlog sklepa, ki je tudi enak za vse občine soustanoviteljice. V 4. točki sklepa piše, da se uporabljajo določila naslednjih sklepov, in so našteti sklepi vseh občin razen Renče-Vogrsko. Tam so mišljeni sklep, ki financirajo neke nadstandarde. V Občini Renče-Vogrsko so ti sklepi napisani tako, da veljajo za otroke s stalnim bivališčem v domači občini in ki hodijo v vrtce iz občine, saj so želeli, da se otroke vpisuje v domače vrtce. Glede na ta sklep bodo morali dopolniti sklepe tako, da bo dodan še razvojni oddelek OŠ Kozara.

* Edvard Vrabič

Pove, da je povedala že vse Vladka. Zakaj je ekonomska cena tako visoka, je zato, ker imajo za ta oddelek planirano delavko s 30-letnimi izkušnjami. Zato ima dodatek na delovno dobo, za delo v posebnih pogojih itd. Se mu zdi, da je pomembna kvaliteta dela, zato so jo tudi umestili v ta oddelek, saj je na njihovi šoli največja strokovnjakinja.

Župan preda besedo predsedniku Odbora za družbene dejavnosti Borutu Zornu in za njim predsedniku Odbora za gospodarstvo in proračun Viktorju Trojerju.

* Borut Zorn

Pove, da so pregledali in sprejeli v predlagani obliki, kot je predstavila Vladka

* Viktor Trojer

Pove, da so pregledali in soglašali s tem, da se potrdi in se sklep sprejme.

Župan odpre razpravo. Razprave ni.

Župan da na glasovanje Sklep o ekonomskih cenah za program razvojnega oddelka vrtca v javnem zavodu Osnovna šola Kozara Nova Gorica.

**Rezultat glasovanja:**

NAVZOČI: 15

ZA: 15

PROTI: 0

*Sklep o ekonomskih cenah ta program razvojnega oddelka vrtca v javnem zavodu Osnovna šola Kozara Nova Gorica je soglasno sprejet.*

**Ad. 6) Poročilo župana, odgovori na pobude in vprašanja in pregled prejšnje seje**

Župan preide na naslednjo točko dnevnega reda in sicer poročilo župana, odgovori na pobude in vprašanja ter pregled sklepov prejšnje seje.

* Okolje in prostor: končana dela na ZD Vogrsko, zaključena so dela na cesti Brje; sanacija ceste, meteorne kanalizacije, nasipanje makadamskih cest Lamovo, Mali Dunaj, pridobivanje ponudb za izvedbo del participativnega proračuna na Vogrskem, končana dela na POŠ in Vrtec Bukovica, končujejo se dela na nasipu Bazaršček, izvedla so se dela participativnega proračuna: ureditev srečevališča krajanov Bukovica-Volčja Draga (Lakeness), izvajajo se dela na ureditvi rimskega parka v Britofu – Bukovica, izvedla so se dela na projektih participativnega proračuna: ureditev kanalizacije renški Trg, kanalizacija Renški podkraj, izvedla so se dela na cesti na Trgu v Renčah: krpanje asfalta, ureditev meteornih voda, izvedla se je tretja košnja ob občinskih cesta in javnih poteh v Občini, razna manjša dela režijskega obrata, druga manjša dela.
* Družbene dejavnosti: čistilna akcija Naredimo Vipavo, kot je bila nekoč, Škuljada v Bukovici od krajevnem prazniku KS Bukovica-Volčja Draga, prireditve ob prazniku KS, otroška predstava Super nona, pohod po Gregorčičevi poti in literarni dogodek, odmevna tekmovanja športnih društev, razpis za dodelitev štipendij.
* Turizem in kmetijstvo: svetovalka Anja zapušča oddelek, zaposlena do 21. 10., odhaja na TIC na Cerje, vodi se razpis, začasno za 4 mesece zaposlena Larisa, da se je predalo delo. Nadaljujejo se razpisi za področje kmetijstva in turizma, delavnice v sklopu projekta LASa Dedicenter.
* Pove, da Občina ni vzela posojila 200.000 evrov, ker so likvidni, prijavili projekte na razpise za prejem sredstev, na ta račun dobili 100.000 evrov. Ponudbe za teh 200.000 evrov imajo pri strani za vsak slučaj.
* Na upravno enoto so dali vlogo za gradbeno dovoljenje za vodovod in kanalizacijo Bilje–Bukovica, Velika pot, Arčoni, Lukežiči in Bazara.
* Sklepi, sprejeti na 6. redni seji so bili poslani odgovornim oz. zavodom, za katere so jih sprejemali.

**Ad. 7) Sklep o porabi presežkov prihodkov nad odhodki – Ljudska univerza Nova Gorica**

Župan preda besedo višji svetovalki Vladki Gal Janeš.

* Vladka Gal Janeš

Pove, da je obrazložitev podaje tega soglasja kar obširna, gre predvsem za to, da je ta sklep popravek do sedaj veljavnega sklepa, kjer se v 2. točki popravi tako, da se prečrta prvi stavek, kjer je pisalo da Občina Renče-Vogrsko v tem obdobju ne bo zagotavljala dodatnih sredstev LUNGu. LUNG je imela v obdobju pred sprejemom sedaj veljavnega sklepa velike presežke prihodkov nad odhodki, vsi občinski sveti občin soustanoviteljic so sprejeli tak sklep, za razliko od sklepa Občine Renče-Vogrsko ostali sklepi niso imeli omenjenega stavka. V času tega sklepa LUNG ni zaprošal občin za ta sredstva. Lani pa se je pojavil nov, dopolnjen zakon o izobraževanju odraslih, ki je določal, da lokalne skupnosti zagotavljajo sredstva za materialne stroške osnovnih šol. Osnovna šola je za uporabnike na LUNGu brezplačna, plače zagotavlja država, materialne stroške pa morajo zagotavljati občine. Sicer v sklepu piše v prerazporeditvi porabe po letih, da se ta presežek v teh določenih sredstvih porabi za investicijsko vzdrževanje, stroške dela in materialne stroške, torej bi lahko bili v teh vključeni tudi stroški za osnovno šolo, a tega v letu 2016 niso še opredeljevali, ker ti popravi takrat niso še veljali. LUNG je letos zaprosil za dodatna sredstva na podlagi tega zakona. Občina je dala ogovor, da ne morejo zagotavljati dodatnih sredstev prav zaradi tega stavka, ki je bil opredeljen v tem 2. členu sklepa. Če ne sprejmejo popravka sklepa, LUNG ne more podpisati pogodbe z občinami, niti z drugimi ne, ker se sredstva dodeljujejo na podlagi delitvene bilance, na Občino Renče-Vogrsko pade 7,1 %. Če tega ne uredijo, ni osnove za podpis pogodbe. Šlo bi za 923 evrov za materialne stroške za osnovno šolo, kar je njihova dolžnost.

Župan preda besedo predsedniku Odbora za družbene dejavnosti Borutu Zornu in za njim predsedniku Odbora za gospodarstvo in proračun Viktorju Trojerju.

* Borut Zorn

Pove, da so se temi zelo posvetili, pretehtali so vse dejavnike, ki jih poznajo že od prej. Dejansko imajo v zdajšnjem sklepu res sprejeto, da se do porabe presežkov LUNGu ne da več nobenega denarja, dokler se vseh teh sredstev ne porabi. Prišlo pa je do spremembe zakona, po katerem morajo občine to financirati. Po tem sklepu pa oni tega ne morejo plačevati. Nastal je problem, saj v proračunu ni postavke, da bi se sklep realiziralo, a je župan zagotovil, da bodo naredili porazdelitev. Tehtali so smer, kako bi lahko ta sklep, ki je sedaj veljaven, vseeno obdržali do nadaljnjega, prav zaradi varovalke, da bi LUNG sredstva pravilno porabil do leta 2022. Župan je zagotovil, da se v ozadju dogaja nekaj v smeri revizije poslovanja. Zato so na odboru sklep podprli v predlagani obliki. Upa, da bodo vse te zadeve držale in da bo župan z drugimi župani uredil v smeri, da bodo prav delovali za naprej.

* Viktor Trojer

Pove, da so v zapisnik napisali pomisleke, a so na podlagi vseh obrazložitev podali sklep, da podprejo omenjeni sklep.

Župan odpre razprava. Razprave ni.

Župan da Sklep o porabi presežkov prihodkov nad odhodki – Ljudska univerza Nova Gorica na glasovanje.

**Rezultat glasovanja:**

NAVZOČI: 15

ZA: 15

PROTI: 0

*Sklep o porabi presežkov prihodkov nad odhodki – Ljudska univerza Nova Gorica je soglasno sprejet.*

**Ad. 8) Vprašanja in pobude svetnikov**

Župan preide na naslednjo točko dnevnega reda, in sicer vprašanja in pobude svetnikov.

* Viktor Trojer

Najprej da pobudo v razmislek, in sicer bo prebral, kar je zapisal. Bere: »Zavedajmo se moči besede in kaj nam povedo besede o osebi, ki jih je izrekla. Besede te lahko pomirijo, potolažijo, razveselijo, dolgočasijo ali pa vznemirijo, užalijo, razjezijo, zbegajo, prestrašijo in še kaj. Turkmenski pregovor pravi: Če govoriš s pametjo, je jezik tvoja odlika, če govoriš, kar ti pade na pamet, je jezik tvoja nesreča. Zakaj to navajam? Zato da bi se mi svetniki zavedali moči besed, da bi dobro razmislili, preden jih kot svetniki izrečemo, da bi razumeli pomen izgovorjenih besed oz. njihovih učinkov, da ne bi v bodoče izrekali besed, ki koga lahko prizadenejo, ali pa govorili neresnic. Bodimo spoštljivi drug do drugega, čeprav smo kot posamezniki različno politično opredeljeni in zagovarjamo različna stališča, zavedajmo se naše odgovornosti za občutke, ki jih s svojimi besedami povzročamo v drugih. V letu 2017 je bila v Občini inšpekcija z Ministrstva za javno upravo in temeljito pregledala tako Statut kot Poslovnik OS. Tudi zaradi tega je OS popravil določene spremembe Statuta, objavljene v Uradnem listu RS, št. 14/18, in spremembe Poslovnika, objavljene v Uradnih objavah v občinskem glasilu, št. 1/18. Na 22. redni seji dne 27. 2. 2018 je OS pod točko 8 obravnaval spremembe in dopolnitve Statuta, pod točko 9 pa spremembe in dopolnitve Poslovnika. V gradivu za to sejo preberem: Ministrstvo za javno upravo, Služba za lokalno samoupravo, je na podlagi 88. a člena Zakona o lokalni samoupravi opravila pregled usklajenosti Statuta Občine Renče-Vogrsko z Ustavo Republike Slovenije, ZLS, Zakonom o integriteti in preprečevanju, Zakonom o dostopu do informacij javnega značaja, Resolucijo o normativni dejavnosti, Zakonom o financiranju občin, Zakonom o samoprispevku, Zakonom o javnih, Zakonom o stvarnem premoženju države in samoupravnih lokalnih skupnosti. Ugotovljene so bile nekatere nepravilnosti, ki jih je potrebno odpraviti. Ocena stanja: Ministrstvo za javno upravo, Služba za lokalno samoupravo, je opozorilo na nepravilnosti v Statutu Občine Renče-Vogrsko in občino pozvalo k odpravi le-teh. Cilji in načela: S sprejemom predlaganih Sprememb in dopolnitev Statuta Občine Renče-Vogrsko bodo odpravljene nekatere nepravilnosti in bo Statut usklajen z Ustavo RS in ostalo področno zakonodajo. Po tem, ko bo Občinski svet sprejel Spremembe in dopolnitve Statuta Občine Renče-Vogrsko, bo občinska uprava o tem obvestila ministrstvo. Če na medmrežju //4d.rtvslo.si/arhiv/opoldnevnik/174638694 poslušamo arhivski posnetek Opoldnevnika z dne 18. 9. 2019, slišimo komentar novinarja, izjave gospoda župana, svetnika Andraža Furlana in mojo izjavo, s katero poudarjam, da gre v tem primeru samo za postopek. Na osnovi tega posnetka in slišanega na seji OS lahko zaključim, da trditev gospoda Andraža Furlana, ki jo je podal na 6. redni seji OS 17. 9. 18, in je bila predvajana 18. 9. 19 v Opoldnevniku in na Radiu Koper, citiram: »Statut Občine in Poslovnik OS nista bila spreminjana že 10 let, nista v skladu z Zakonom o lokalni samoupravi«, konec citata, ne drži, je napačna in zavajajoča vsaj v delu, ki se nanaša na tisti del izjave, da ni bilo sprememb že 10 let, ker so bile spremembe Statuta in Poslovnika nazadnje v 2018. Statut in Poslovnik pa sta lahko neusklajena z zakonom le v tistem delu, ki se nanaša na spremembe in dopolnitve Zakona o lokalni samoupravi, objavljene v Uradnem listu RS, št. 30/18, dne 26. 4. 18. Te spremembe pa niso take vsebinske narave, da se bodo z njihovo uveljavitvijo spremenila tudi določila Statuta in Poslovnika v delu, ki se nanaša na razrešitev imenovanja članov delovnih teles OS, zato lahko tudi v tem delu podvomim v verodostojnost in točnost navedb predsednika Statutarno pravne komisije g. Andraža Furlana, kakor tudi njegovo poznavanje Zakona o lokalni samoupravi, Statuta in Poslovnika OS. Predlagam, da se g. Andraž Furlan za izrečeno opraviči, tako kot se je na prejšnji seji opravičil za izrečene besede pravnici g. Švara Marko, ko je k temu bil pozvan. Novinarje pa tudi naprošam, da to mojo svetniško pobudo razumejo kot pobudo za popravek o Zakonu o medijih.

* Jožef Hvalica:

Kaj je z OPN-jem? Vloge so se zbirale do konca 2018. Dogovorjeno je bilo, da se sestanejo, a do tega ni prišlo. Kdaj bodo podali vloge na ministrstvo? Kaj je bilo v tem času narejenega, da bi to šlo naprej, in če se kaj dogovarjajo v zvezi s ceno, saj je bilo marca na seji govora, da se bodo dogovorili o dokončni ceni.

Župan

Pove, da se še vedno zbira vloge za spremembo OPN, v obravnavo in obdelavo krajinskemu arhitektu Fabčiču pa so šle le vloge, ki so jih prejeli do 31. 12. 2018. Vse, ki so prišle letos, niso šle v obravnavo. Obdelanih je bilo nekaj več kot 200 vlog. Na sestanek na to tematiko jih ni še uspel povabiti, a jih bo, da skupaj pregledajo te vloge, bo Fabčič tudi obrazložil, zakaj nekatere vloge so, druge niso sprejete. Svetniki bodo na sestanku lahko podali tudi svoje mnenje. V upravi so upoštevali tudi mnenja ljudi, ki so prišli k njim. Glede cene pove, da imajo v proračunski postavki okoli 45.000 evrov, je pa on dal ponudbo po vlogi, trenutno so na 27.000 porabljenih evrih. Določene stroške pa so zaradi likvidnosti ustavili.

* Radovan Rusjan

Zanima ga, kaj je za dvema razpisoma, in sicer z razpisom za Anjo Sedevčič, ki je baje že šla, in za višjega svetovalca za evropske investicije. Slišal je, da je na mestu Anje Sedevčič, čeprav ni nikjer objavljeno, da je razpis zaključen, že nekdo zaposlen. Skrbi ga, ker je slišal, da gre Erik stran in David v pokoj, kaj bo z Oddelkom za okolje in prostor. Tam ni osebe, je pa razpisano delovno mesto za svetovalca za evropske investicije, za katerega ni še slišal. Stvar baje izvaja neka zunanja agencija, o čemer so mu povedali na Občini Miren-Kostanjevica. Začudil se je, saj so pred tem v občinski opravi sami zaposlovali. Zanima ga, koliko bo to stalo.

Župan

Pove, da je vse v skladu z zakonom, zunanja agencija vodi postopke, prišlo je do spremembe sistematizacije, na določena delovna mesta, ki so izvzeta iz sistematizacije, lahko zaposlujejo brez razpisa za skrajšan delovni čas. Zakon o lokalni upravi predvideva, da lahko zaposlujejo šele en mesec pred odhodom. Zaradi spremembe sistematizacije se je postavilo tudi novo delovno mesto za projekte in pridobivanje sredstev, ki bo deloval na OOP. Razpisi so v teku in bodo zaključeni v tem mesecu. Anja Sedevčič je še vedno zaposlena, je na dopustu, za informacijo, da odhaja tudi Erik Lasič in o Davidu bo odgovoril kasneje pisno. Agencija vodi, da ne bodo govorili, kako dela nov župan, ceno bodo podali kasneje.

* Vanda Ožbot

Pred 14 dnevi so imeli en pogreb, pred časom pa jo je obvestila že ena občanka o enakem problemu. Naročila je pogreb pri Komunali, dobila je račun za opremo vežice. Zanimalo jo je, zakaj. Dobila je odgovor, če je izvajalec Benko, da on brezplačno, če so oni, morajo plačati. Povedali so ji tudi, da so vežice v Bukovici in Renčah ter druge tri drugje neurejene. Zanima jo, s kom ima sklenjeno pogodbo ta izvajalec? Nepremičnine okoli in na pokopališču je KS prepisala na Občino, kar pomeni, da je brezplačno in da pogodbo podpiše Občine in nikakor ne KS. Očitno je, da je pogodba še iz let, ko je bilo pod MONG. Bi rada, da se pregleda in poda poročilo.

Glede na to, da so soustanovitelji zavoda za turizem, se ji zdi prav, da sprejmejo odlok o objektih, ki kvarijo izgled občine. To naj pripravi služba in prav bi bilo, da do konca leta. Nekateri objekti so v obupnem stanju.

Župan

Bodo pregledali in podali na naslednji seji, o odloku bodo pregledali pravno podlago in ali se to sploh da, bodo pogledali, kako delajo druge občine.

* Urban Martinuč

Bi opozoril, da je ena luč v Renškem podkraju, ki že skoraj eno leto ne gori, naj se pošlje nekoga tja.

* Florida Petelin

Opozori, da se bliža konec leta. Mnoga športna društva uporabljajo športne objekte, ki so potrebni obnove itd. Mnogo že opravijo člani sami, za večje zadeve pa mora strokovnjak. V prejšnjih letih je bila za te namene predvidena in porabljena vrednost v višini 10.000 €, za kar imajo tudi proračunsko postavko, zanima jo, ali bo v letošnjih letih enako št. sredstev. Saj bodo drugače morala društva porabiti sredstva, ki so jih dobila za druge zadeve. Kdaj se bo to izvedlo in kdaj bodo društva obveščena, kolikšen bo znesek za ta namen?

Župan

Odgovori, da je bila ta postavka za vzdrževanje športnih objektov že nekaj koriščena. Prej so dobila društva, sam pa bi dal pobudo, da društva povejo, kaj želijo, občina pa bo nato sanirala. Videti morajo, koliko denarja je še ostalo na tej postavki oz. se bo lahko dalo tudi z njegove, če bo potrebno. Za ta investicijska, vzdrževalna dela, če so potrebna, se bo pozvalo društva, da povejo, kaj je potrebno obnoviti. Problem je, ker če občina ne ureja sama tega denarja, ne ve, kam je šel. Ni pa težav, če kaj potrebujejo, se bo naredilo. Do sedaj so društva sodelovala.

Marko Švara

* Pove, da je na 6. redni seji postavil vprašanje glede realizacije izglasovanih predlogov participativnega proračuna za leti 2018 in 2019. Ker pa ni dobil jasnega odgovora, to vprašanje postavlja še v pisni obliki ter želi, da gre v taki obliki tudi v zapisnik. V skladu s 16. členom Poslovnika želi pisni odgovor do naslednje seje OS.

Pisna vprašanja svetnika Marka Švare s 7. redne seje:

1. Participativni proračun je sistem razporejanja dela proračunskega denarja tako, da o njegovi porabi soodločamo občanke in občani. Občanke in občani z odločanjem o investicijah izboljšujemo kakovost življenja v občini. Sami vemo, kaj najbolj potrebujemo in kako poiskati najprimernejše rešitve. V procesu participativnega proračuna občanke in občani sami določimo, katere investicije so v skupnosti najnujnejše. Na ta način realizirane investicije kar se da natančno in konkretno odgovarjajo na potrebe v skupnosti. Gre za neposredno vključitev vaščanov v odločanje o porabi proračunskega denarja. Participativni proračun je projekt, ki nam omogoča, da podamo svoje predloge, kako spremeniti in izboljšati naš kraj. Občina Renče-Vogrsko je dne 20. 6. 2018 izvedla glasovanje za participativni proračun za leto 2018 in 28. 11. 2018 za participativni proračun za leto 2019.

2018 – izglasovani projekti: Renče: otroško igrišče Renče, izgradnja vodnjaka na starem trgu, družabni prostor Tureli, družabni prostor Martinuči (martinuški borjač), pisarna krajevne skupnosti, srečevališče Lukežiči, Mohorini. Bukovica-Volčja Draga: igrala za otroke pri rimskodobnem vodnjaku v Bukovici, družabni prostor ob rimskodobnem vodnjaku v Bukovici, ureditev spodnjih prostorov v KD Bukovica. Vogrsko: klopi pred poslovilno vežico in nadstrešek, pešpot ob Lijaku do Lakenessa. 2019 – izglasovani projekti: Renče: ureditev trga »starega placa«, javne luči – Vinišče, ureditev javnih površin odcepa v naselju Renški podkraj, kanalizacija trga Renče, otroško igrišče Renče, tematski prostor »razgibajmo življenje« – Martinuči. Bukovica-Volčja Draga: prostor za druženje krajanov ob jezeru v Volčji Dragi, izboljšava uporabe odra ob prireditvah v Dvorani Angela Mlečnika, zastor za oder v Dvorani Angela Mlečnika, obcestno ogledalo. Vogrsko: pohodna pot od HŠ 121 do začetka pločnika v zaselku Lijak, večnamensko parkirišče pod Britofom, hidrant pri št. 33–37B. Ugotavljam, da se na Vogrskem ni izvedel še noben izglasovani projekt. Konkretno za KS Vogrsko me, gospod župan, zanima, ali se strinjate z mnenjem podžupana s prejšnje seje OS, da ni smiselno urejati ceste za 1 hišo, čeprav so se krajani demokratično odločali za določeno investicijo? Očitno je, da so za predlog glasovali več kot prebivalci ene hiše, sicer ne bi bil izglasovan, prednosti povezave zaselka Lijak s preostalim delom vasi pa so zagotovo bile predstavljene v samem predlogu. Ob državni cesti se vije pločnik, na katerem se večkrat opazi sprehajalce ali kolesarje kljub hrupu, zato me zanima tudi, od kje strokovno mnenje, da bi steza pod cesto ne bila primerna za sprehajanje zaradi hrupa? Letos smo občinski svetniki krajevnim skupnostim namenil v proračunu investicijske transferje, ki jih lani niso prejele oziroma so se namenili za izvedbo participativnega proračuna po krajevnih skupnostih. O porabi teh sredstev se lahko KS samostojno odloča. Torej bi se lahko to porabilo tudi za dokončanje kakšnega projekta, ki je ostal nerealiziran iz lanskega leta. Na 3. redni seji OS je namreč župan med drugim povedal: »Glede PP pove, da kar ni bilo uresničeno lani, ni nujno, da gre v PP, ampak so lahko del proračuna, za kar pride v poštev tudi rebalans. Tako bo skušal te postavke uresničevati tudi skozi proračun. Za naprej ima predlog glede PP, in sicer, da se določi nek okvirni znesek in da se vanj vključi tudi svetnike, da sodelujejo pri izbiri.« Z vključitvijo svetnikov se izgubi namen participativnega proračuna in sodelovanje krajanov. Konkretno prosim za časovnico, kdaj bodo izvedeni še nerealizirani projekti PP. Nadalje me zanima, ali se bo v letošnjem letu izvedel postopek participativnega proračuna za leto 2020 in kakšni so predvideni termini izvedbe ter kolikšna sredstva, g. župan, predvidevate dati na razpolago?

1. Javno povabilo k posredovanju kandidature za imenovanje predstavnika Občine Renče-Vogrsko kot nadomestnega člana sveta zavoda OŠ Lucijana Bratkoviča Bratuša Renče. V skladu s 16. členom Poslovnika podajam pisno vprašanje, zato tudi do naslednje seje OS pričakujem pisni odgovor. Dne 7. 5. 2019 je bilo objavljeno javno povabilo k posredovanju kandidature za imenovanje predstavnika Občine Renče-Vogrsko kot nadomestnega člana sveta zavoda OŠ Lucijana Bratkoviča Bratuša Renče. Predloge je bilo potrebno podati najkasneje do 17. 5. 2019. Komisija za MVK je predloge obravnavala na 5. seji dne 20. 5. 2019. KMVI je na objavo prejela le eno prijavo in je po pregledu predlagala, da se za člana sveta OŠ potrdi g. Radovana Rusjana. Sklep je bil sprejet s 4 glasovi za in nobenem proti. Občinski svet je za sklep obravnaval na svoji 5. redni seji dne 11. 6. 2019. Na tej seji pa je bila predlagana nova kandidatka ga. Vesna Pahor, ki pa svoje kandidature ni posredovala do roka dne 17. 5. 2019. Zanima me, v čem je smisel objav javnih povabil s podanim rokom za prijavo in pregledovanjem prijav, če je pravno dopustno, da lahko vsak član OS to predlaga na redni seji (po roku iz javnega povabila), na kateri se istočasno o pravkar podanem predlogu s strani občinskega svetnika tudi glasuje? Če je namreč temu tako, je verjetno najbolje, da si prihranimo delo z objavljanjem javnih povabil, postavljanjem nesmiselnih rokov, zavajanjem javnosti in pregledovanjem prijav, če lahko vse tovrstne zadeve torej tako urejamo preko 13. člena Poslovnika? Želim, da se moji pisni vprašanji tako vneseta tudi v zapisnik.

Ima še ustno pobudo, ki se tiče naslednjega proračuna, in sicer predlog o delnem sofinanciranju cepljenja proti klopnemu meningocefalitisu s strani občine. To je nevarna bolezen, ki ima lahko trajne posledice, celo smrtna, v Sloveniji letno zboli več kot 100 ljudi, s cepljenjem jo je mogoče preprečiti. Potrebna sta dva odmerka, nato tretji čez leto dni in nato na vsakih pet let. Veliko je bilo tudi predlogov, da bi bilo to vključeno v brezplačno shemo cepljenja na državnem nivoju, a se to še ni zgodilo. Ker gre za pereč problem, predlaga, da Občina Renče-Vogrsko v sodelovanju z Zdravstvenim domom Nova Gorica nameni sredstva za subvencijo za cepljenja za občane – po vzoru drugih občin, npr. MONG sofinancira 50 % cene cepiva. To tematiko je mislil predstaviti tudi na naslednji seji Odbora za družbene dejavnosti in upa, da jo bodo člani sprejeli, na odboru za proračun pa bo potrebno preračunati, koliko jih bo to dodatno stalo.

Župan

Glede participativnega proračuna bo podal pisno, kaj in kje je bilo izvedeno in kaj je predvideno, bo podal tudi finančni znesek, kjer bo vidno, da so vsi projekti presegali znesek. Enako bo podal pisno tudi za OŠ Renče.

Glede cepljenja da pobudo, da pride do njega in mu malo bolj obrazloži zadevo.

* Viktor Trojer

Pove, da ima vprašanja napisana in jih bo prebral, želi da se nanje pisno odgovori in da gredo kot taka v zapisnik.

Pisna vprašanja svetnika Viktorja Trojerja s 7. redne seje:

Na podlagi 15., 16. in 17. člena Poslovnika Občinskega sveta Občine Renče-Vogrsko podajam županu in pravni službi naslednja svetniška vprašanja:

1. Dne 6. 6. 2019 ob 9:33 uri sem vam poslal zaprosilo: vezano na pripravo na sejo OS prosim za posredovanje naslednjih podatkov: »Realizacija prihodkov občinskega proračuna za januar 2019, februar 2019, marec 2019, april 2019, maj 2019«. Ob zaključku priprave na sejo OS dne 11. 6. 2019 ob 14:30 še nisem dobil želenih podatkov. Z oziroma na to sem vam postavil svetniško vprašanje, na katerega sem želel odgovor v pisni obliki. 1. Zakaj nisem do začetka 5. seje OS dobil želenih podatkov (zakonsko osnovo za onemogočanje dostopa do podatkov svetniku in predsedniku OGP)? 2. Kako naj se občinski svetnik kot svetnik in kot predsednik OGP pripravi na sejo OS v povezavi s 26., 29., 30., 32. in 37. členom Statuta Občine Renče-Vogrsko, če mu javno dostopni podatki ne omogočajo kvalitetne in poglobljene priprave na sejo OS, župan pa mu pred sejo OS ne posreduje zaprošenih podatkov, potrebnih za pripravo na sejo, in mu s tem onemogoča strokovno in kvalitetno ter odgovorno izvrševanje nalog občinskega svetnika? 3. Kaj je bilo v obdobju od 1. 1. 2019 do 11. 6. 2019 narejenega; aktivnosti in razgovori za realizacijo odprodaje občinskih stanovanj, kot določa sprejeti proračun za leto 2019 – konto Prihodki od prodaje stanovanjskih objektov in stanovanj? 4. Realizacija prihodkov in odhodkov občinskega proračuna po kontih za leto 2019, in sicer za vsak mesec posebej od 1. januarja 2019 do 31. avgusta 2019 v excel obliki. Navedene podatke pod to točko prosim pred septembrsko sejo OS. Dne 12. 9. 2019 sem dobil odgovor na 4. točko po elektronski pošti. Dne 19. 9. 2019 sem dobil odgovor na 3. vprašanje, ki podaja odgovor, kaj se trenutno dogaja, ne pa odgovora, kot je zastavljen: »Kaj je bilo v obdobju od 1. 1. 2019 do 11. 6. 2019 narejenega«. Z ozirom na to vam postavljam naslednja svetniška vprašanja, na katera želim odgovor v pisni obliki. Zakaj še nisem dobil odgovora na 1. vprašanje? Zakaj še nisem dobil odgovora na 2. vprašanje? Zakaj še nisem dobil odgovora na 3. vprašanje, kot je bilo vprašanje postavljeno? Zakaj se ne spoštuje določila zadnjega odstavka 16. člena Poslovnika Občinskega sveta, ki se glasi: »Župan ali direktor občinske uprave oziroma njun namestnik lahko na posamezna vprašanja ali pobude odgovori pisno ali ustno. Odgovori na vprašanja in pobude morajo biti podani v pisni obliki, če tako zahteva vlagatelj, ki je tudi vprašanje ali pobudo dal v pisno. Pisni odgovor mora biti posredovan vsem članom sveta s sklicem in gradivom za prvo naslednjo sejo.«
2. Ker se v postopku razrešitve člana OGP g. Bucika Aleša ni upoštevalo določil Poslovnika, ki določa, da se najprej glasuje o utemeljitvi predloga za razrešitev in v kolikor je utemeljitev sprejeta, se potem glasuje še o razrešitvi. Pravno službo Občine Renče-Vogrsko prosim za pisni odgovor, ki bo temeljil na pravu ter veljavnih zakonih oziroma predpisih za utemeljitev stališča pravne službe. Zakaj je pravna služba ga. Špela Glušič na seji Občinskega sveta in v samem postopku razrešitve člana OGP g. Bucika Aleša zagovarjala stališče, da je celoten 68. člen Poslovnika OS v nasprotju s 33. členom Statuta in se kot tak ne sme uporabiti in ni zavzela in zagovarjala stališča, da je v nasprotju samo tisti del 68. člena, ki navaja število članov, ki poda predlog za razrešitev, ostala vsebina člena pa se mora uporabljati? Stališče, da je celotni 68. čl. v nasprotju s Statutom in da se ga ne sme uporabljati, je po mojem mnenju napačno, saj je del 68. čl. Poslovnika v delu, ki določa, da se najprej glasuje o utemeljenosti predloga in šele nato o samem predlogu za razrešitev, povsem skladen s Statutom. Ta del 68. čl. je tako potrebno uporabiti. 68. čl. Poslovnika namreč ureja potek postopka razrešitve podrobneje kot 109. čl. Poslovnika in tako dopolnjuje 109. čl. Poslovnika. Prosim za pravno razlago, v skladu s katerim predpisom oziroma zakonom je utemeljeno to stališče pravne službe, da se celoten člen ne uporablja.
3. Zadružni dom Vogrsko: prosim za odgovore v pisni obliki.

Ali je obnova ZD Vogrsko končana in kolikšen je končni obračun? V sprejetem proračunu je postavka Rekonstrukcija ZD Vogrsko v višini 210.366 €. Na OGP ste 5. 9. 2019 dejali, da se bodo na ZD Vogrsko izvedla neka dodatna dela, ker jih je smiselno izvesti sedaj, v višini cca. 30.000 eur, to pomeni, da bo za ZD Vogrsko porabljeno skupaj cca. 240.000 €. Na prejšnji seji OS ste izjavili, da so se izvedla dodatna dela: ureditev okolice, izvedba meritve strelovodov, odvodnjavanje meteornih voda. Zanima me, ali so se ta dela tudi dejansko izvedla ali so to bile samo ideje, da bi se izvedla. Če so se izvedla, katera so natančno ta dela ter za koliko se je zaradi tega proračunska postavka glede na sprejeti proračun povečala? Če se je presegla proračunska postavka, od kje se bo prerazporedilo sredstva na to proračunsko postavko? Prosim, če navedete konkretno, od kje, iz katere proračunske postavke.

1. Podružnična osnovana šola Bukovica: prosim za odgovore v pisni obliki.

Ali je obnova POŠ Bukovica končana in kolikšen je končni obračun? V sprejetem proračunu je postavka Rekonstrukcija POŠ Bukovica v višini = 153.976,00 €. Na OGP ste dejali, da se bo verjetno tudi na tem projektu nekoliko prekoračilo višino planiranih sredstev. Zanima me, če so se izvedla katera dela izven planiranih in katera so bila konkretno ta dela z navedbo stroška za posamezno delo. Za koliko se je zaradi tega proračunska postavka glede na sprejeti proračun povečala? Če se je presegla proračunska postavka, od kje se bo prerazporedilo sredstva na to proračunsko postavko? Prosim, če navedete konkretno, od kje, iz katere proračunske postavke. V kolikor ne bo prerazporeditev med proračunskimi postavkami, me zanima, ali se bo pripravljalo rebalans proračuna ali pa se načrtuje letošnje obveznosti s teh proračunskih postavk prenašati v naslednje leto? Prenašanje obveznosti v naslednje leto je po mojem mnenju napačno, ker so bo za te prenesene obveznosti v naslednjem letu posledično zmanjšal obseg prostih investicijskih sredstev. Načrtovanje nerealnih prihodkov v naslednjem letu nima smisla, ker slej ali prej je obveznosti potrebno plačati. Raje načrtujmo v proračunu realno prihodke in na osnovi teh realnih prihodkov načrtujmo porabo.

1. Prodaja stanovanj: prosim za odgovore v pisni obliki.

V kakšni fazi je na dan vašega odgovora prodaja stanovanj? Ali bo realizacija prodaje letos? Ali bo priliv sredstev iz prodaje stanovanj na občinski račun viden že letos? Če letos ne bo prodaje in priliva na TRR iz tega naslova, kako se bo ta izpad na prihodkovni strani izravnal/uskladil na odhodkovni strani? Ali se za morebitne nerealizacije prodaje stanovanj načrtuje rebalans ali se bo zaradi tega zadržalo oziroma izpustilo izvedbo določenih s proračunom načrtovanih del?

1. Občinski proračun za leti 2020 in 2021: prosim za odgovore v pisni obliki.

Župan, v kakšni fazi je predlog proračuna za leti 2020 in 2021? Imate že kakšne osnutke, ideje o investicijskih vlaganjih zraven kanalizacij in ideje o morebitnem nižanju transferjev v letu 2020, ker je realno za pričakovati, da bo proračun za to leto najbrž manjši od 4.000.000,0 eur? Imate že stroškovno oceno potrebnih finančnih sredstev za realizacijo projekta Zavod za kulturo, šport in ostale dejavnosti, ki bo prejel v objavljanje objekte, s katerimi trenutno upravljajo društva, ki ga glede na vaše izjave na prejšnji seji OS nameravate vzpostaviti. Kolikšna so potrebna sredstva v prvem letu zagona in potem okvirni obsega vsakoletnih stroškov za delovanje zavoda? Bomo v decembru sprejemali sklep o začasnem financiranju ali bo že prvo branje proračuna? Že v postopku sprejemanja proračuna za leto 2019, ko sem bil na vaše povabilo pri vas in vam predstavljal moja razmišljanja in predloge o oblikovanju čim bolj realnega proračuna, sem vas opozarjal na posledice nerealno načrtovanih prihodkov, in sicer za najmanj 300.000,00 eur previsoko načrtovanih prihodkov. 17. 5. 2019 ste mi posredovali podatke kvote maj–junij. 12. 6. 2019 ste mi posredovali podatke bruto bilanca prihodki 1–5. 16. 9. 2019 ste mi posredovali podatke bruto bilanca 1–8 (kot odgovor na svetniško vprašanje). Z izračunom na podlagi teh prejetih podatkov (novejših klub zaprosilu nisem dobil) in simulacij proračuna glede na realizirane prihodke in odhodke, kakor tudi na osnovi javno dostopnih podatkov na ERAR ter načrtovanih prihodkov in odhodkov glede na veljavni proračun lahko zaključim: Prihodki bodo v letošnjem letu znašali celo manj kot 3.800.000,00 eur. Ob najbolj pesimistični oceni bodo prihodki za skoraj 400.000,00 eur manjši od načrtovanih. V kolikor je moja ocena točna in se na odhodkovni strani za ustrezen znesek ne zniža poraba, bo v letošnjem letu potrebno zadolževanje ali pa prenašanje finančnih obveznosti v naslednje leto oziroma se zaradi zagotavljanja likvidnosti nekaterih načrtovanih del ne bo izvedlo. Zanima me, kako kot župan izvršujete občinski proračun in kdo so morebitne druge osebe, ki jih pooblaščate za izvajanje posameznih nalog izvrševanja občinskega proračuna? Kako načrtujete denarni tok, da ta denarni tok dopušča porabo in sprejemanje finančnih obveznosti nad trenutno likvidno možnostjo proračuna? Kako načrtujete likvidnost proračuna po 37. členu Zakona o javnih financah, če se moramo kratkoročno zadolževati? 5. 9. 2019 ste, župan, na OGP namreč izjavili, da se je občina za zagotavljanje likvidnosti kratkoročno zadolžila zaradi tega, ker smo prosta likvidna sredstva začasno vezali pri komercialni banki. Po tej vezavi pa smo ugotovili, da potrebujemo likvidna sredstva, in smo se zaradi zagotavljanja likvidnosti zadolžili. Dne 11. 9. 2019, ko sem na Občini v finančni službi preverjal stroške te zadolžitve, pa mi je bilo rečeno s strani uslužbenke, da se letos sploh nismo zadolžili. Sprašujem, zakaj zavajate z netočnimi podatki svetnike in člane OGP. Kako lahko izjavite, da smo se zadolžili, če se sploh nismo? Zanima me, kdo usmerja in nadzira delo občinske uprave. Vi kot župan ali kdo drugi, če sami glede na vaše izjave ne veste, da se nismo zadolžili, izjavite pa, da smo se zadolžili? Kdo dejansko vodi občino, vi ali kdo drugi (podžupan ali kdo drugi)?

Prosim vas, da teh svetniških vprašanj in tega mojega razmišljanja ter navajanja podatkov ne razumete kot oviranje vaših usmeritev pri vodenju Občine ter kritiko dela občinske uprave. Moja zaprosila za posredovanje finančnih podatkov prihodki in odhodki proračuna ter kvote v določenem obdobju niso namenjena dodatnemu obremenjevanju občinske uprave, saj bi te podatke morala finančna služba in vi kot načrtovalec likvidnosti proračuna tekoče imeti v skladu z Zakonom o javnih financah. Vsa ta moja vprašanja so dobronamerna ter temeljijo na javno dostopnih podatkih in podatkih, ki mi jih je z vašo vednostjo posredovala občinska uprava. Tudi v bodoče sem vam pripravljen pomagati s svojimi nasvet, ki temeljijo na skoraj tridesetletnih izkušnjah pri vodenju gospodarske družbe, ki že vrsto let deluje tudi v okviru javne mreže Institucionalnega varstva starejših, če me le boste povabili k sodelovanju.

Župan

Pove, da bodo na vsa vprašanja podali pisne odgovore, in prosi, da vsi svetniki podajo vprašanja, ki se navezujejo na pripravo na sejo, vsaj en teden prej.

Župan ob 18:08 odredi 10-minutno pavzo. Pavza se konča ob 18:23.

* Aleš Furlan

Daje pobudo glede ZD Vogrsko, da naredijo ekskurzijo, da si ogledajo, kako so dela tam potekala. Da se naredi nek popis objekta, je prav, da se popiše vsa dela, saj so potekala dela znotraj, so se menjala okna, da se pogleda, v kakšnem stanju je objekt. Predlaga, da se v bodoče, ko se bodo ti projekti izvajali, te prostore, ki niso v planu del, pusti v prvotnem stanju, saj je sedaj zunaj v redu urejeno, okolico so dodatno urejali, da so dobili vsaj uporabno dovoljenje.

Bila je seja KS, kjer je obrazložil problematiko participativnega proračuna, o čemer so se strinjali vsi člani, da tak način izvajanja ni smiseln, postaviti je potrebno neka merila. Sprejelo se je, da se drži vrednosti projekta, za katerega je bil izglasovan, to je 5000 evrov. Glede na to, da je ta pohodna pot to presegla, so članki KS dali mnenje, da se v izvedbo tega ne gre, ampak le v izvedbo do 5000 evrov. Tako da se izvedeta ta pohodna pot in parkirni prostor. Sam je zvečer pisal tudi Davidu, naj naredi izračun in popis del do 5000 evrov. Sam je šel na to pot z enim od strokovnjakov, kjer so dobili veliko napak. Sam most ni bil definiran, iz katerega lesa bo, 4 metre se je izkazalo, da bi moralo biti 6 metrov. Gramoza piše 21, za tisto pot pa so zračunali, da bi šlo 100 m³, in ostale stvari, ki niso bile točno definirane. Za naprej bi predlagal, da se za participativni proračun ovrednoti že prej, kot se poda na odločanje ljudem, saj oni niso krivi, če so to izglasovali, oni so verjeli, da se da za ta denar izvesti. Zato meni, da infrastrukturne zadeve niso dobre za participativni proračun.

Župan

Glede ogleda se bodo lahko dogovorili s krajevno skupnostjo, da podajo datum, kdaj bi lahko šli. Ponovno pove, da se bo o participativnem proračunu podalo odgovor, kaj in kje se je porabilo.

* Radovan Rusjan

Kar se tiče participativnega proračuna, so pobirali prakse iz občine Komen in dveh drugih. So šli pogledat, kako se to izvaja. A kar so ljudje sprejeli, so sprejeli, ne glede, v kateri KS je bilo sprejeto, ne more niti KS spreminjat. Predlaga, da grejo pogledati tudi v KD Renče, v kakšnem stanju je, kakšni so prostori, kako odpada omet.

Župan

Predlaga, da grejo v istem dnevu vse pogledati. Glede participativnega pove, da se je pogovarjal tudi z glavnim pobudnikom. Povedal mu je, da imajo vse občine problematiko, vse izvajajo drugače. Največja težava je, ker participativni proračun vzame veliko dela. Problem je, ker ni veliko vidnega, če bi se držali tistega, kar je v osnovi. Bodo videli, kako se bo delalo naprej. Določene občine tudi omejujejo področja, na katerih se lahko izbira.

* Borut Zorn

Na 2. redni seji je dal informacijo o imenovanju podžupana, zanima pa ga, za katere naloge je župan do sedaj pooblastil podžupana.

Župan

Bo podal v pisni obliki.

* Aleš Furlan

Glede na to da razpolagajo z javnim denarjem za PP, ga zanima kje je meja števila glasov volivcev, ki neko stvar izvoli. Za sklic zbora krajanov, referendum itd. se potrebuje 5 % ljudi, ki s tem soglaša. Tukaj jih je pa na Vogrskem za nek projekt glasovalo 49, pri čemer je volilna pravica 15 +, kar ne predstavlja niti 4 %. Zato je KS podala svoje mnenje, lahko bi sklicala tudi zbor krajanov, da se ponovno izglasuje, ali se izpelje. Lahko bi bili tudi zavedeni glede projektov.

Župan

Bo podal pisno, se pa imenuje komisija, ki o tem odloča.

* Marko Furlan

V zapisniku 6. seje je bilo v Ad.3 poročilo župana omenjeno, da se bo nadaljevalo izvajanje muzeja na prostem na Vinišču. Prebivalce Vinišča zanima, kje bo to oz. točno št. parcel.

Župan

Bo podal pisno, a je trenutno ustavljeno, saj gospa še ni podala mnenja, ali bo prodala parcelo ali ne.

Marko Furlan

V kakšni fazi je avtobusna postaja na Dombravi, ali je že gradbeno, se kaj premika? Ali se je kaj premaknilo z obvoznico Volčja Draga.

Župan

Bo podal v roku enega meseca, ko bo imel več podatkov z DRSI-ja. Obvoznica poteka naprej, podjetje Projekt vodi projektno dokumentacijo. Dali so vse pogoje, občinski projektant vodi tudi vso primerno dokumentacijo za vodo in kanalizacijo, predviden je še sestanek na direkciji za ceste, saj se je spreminjal in sprejemal državni proračun. Predvideno je bilo, da je postavka za to noter, a želi preveriti, da je ostalo. Istočasno se bodo pogovorili tudi o delu Bilje–Bukovica, kjer se bo delalo kanalizacijo, vodovod in električno inštalacijo.

* Dušan Nemec

Kaj je s projektom KUL-STIK z nadstrešnico. Želi pisno podano datum.

Zanima ga pločnik stari most in novi most v Bukovici.

Šola in vrtec naj bi bila zaključena, govorila sta, da bo otvoritev za praznik KS, nato so prenesli, sedaj ga pa zanima, ali otvoritev sploh bo ali ne bo.

Glede podžupana, izbere ga župan, sedaj je eno leto odkar je na funkciji, v tem času se ni udeležil nobene njihove prireditve, ni ga nič poklical, mu ni dal številke. Enako je v Renčah, na Vogrskem je popolnoma drugače. Zanima ga, če je dobil nalogo od župana, da ureja Vogrsko, drugo ga pa ne zanima. Takega podžupana pa ne potrebujejo. Rabijo župana, ki bo povezoval vse tri KS in tako tudi deloval. Eno leto nista spregovorila.

Župan

Bo dobil pisne odgovore.

Urban Martinuč

Samo doda, da če so želje po potrebi podžupana, se ga lahko pokliče in povabi, zakaj mora ravno on.

* Radovan Rusjan

Gasilci so ga vprašali oz. je bil na seji upravnega odbora in poveljstva, so ga prosili, če lahko pove, kako delujejo, nato bo podal še vprašanje. Na Cerju je bil velik požar, pihala je burja, če bi obrnilo veter, bi bil tudi v Občini Renče-Vogrsko. To niso enostavne zadeve, to ni primerjanje kamiona in dvorane, tukaj gre za človeška življenja. Eden od domačih gasilcev je ostal sredi požara, ne želi biti imenovan in ne želi več delovati v taki obliki, v takih situacijah. Ostal je ujet v ognju, saj je prišlo do vakuma, so ga komaj rešili. Sicer se ni nič zgodilo, a bi lahko bil mrtev. Imeli so tudi strojelom črpalke in zgorela jim je ena kamionska cev oz. so jo morali odrezati. To so stroški, ki so se pojavili na račun tega požara, a se gre najbolj za človeško življenje. Tudi glede delovanja samega društva, trenutno se je prijavilo 10 novih za gasilca in 27 novih otrok, ki jih usposabljajo za gasilsko dejavnost. Se izobražujejo za reševanje življenj in nobeno društvo jim ne zaračunava, da se tega udeležujejo, tudi za naprej mora pokrivati društvo. V letošnjem letu so imeli 2 x razglas požarne ogroženosti. Izda država, nato izda župan sklep. Straže morajo izvajati konstantno. Župan je sprejel sklep, da se ta straža plačuje po ceniku Gasilske zveze Slovenije. Oni so se nato pogovarjali in je ostalo marsikaj odprto. Ne vejo, kako bodo preživeli do konca leta. Daje pobudo, da se ta stvar reši in da se jo pokrije v skladu s tem, kar se je dogajalo v tem času.

Župan

Je govoril tudi s predsednikom društva, tudi o ceni. So se dogovorili za 35 % popust po ceniku. Prosil ga je, da mu da popust tudi za 1. račun. So odprli postavko tudi za to požarno stražo, tako da niso vzeli društvu nič. Stroške bodo poravnali. Bo podal tudi pisno.

* Marko Švara

Ker ne ve, če je prav razumel podžupana, ali je spet problematiziral z rezultati participativnega. Pove, da je en glas dovolj, to ni referendum …

Župan

Pove, da tukaj ni razprave, in doda, da so občinski upravi rekli, da se gre v realizacijo vsega, kar je bilo izglasovano in za tisti znesek.

* Aleš Furlan

Kar se tiče občine in njega kot podžupana, bi prosil, da od predsednika KS Dušana Nemca pridobijo informacije, na katerih prireditvah ni bil. Ker v večini je bil na vseh, razen na prazniku KS. Je pa slišal, da je bil tisto bolj politični manifest kot praznik. Kdaj z njim ni govoril, bi tudi rad zvedel. Tudi ko je bilo na seji o revitalizaciji Vogrskega, je podal željo, da ga povabijo ostale KS …

Župan

Pove, da ni razprave na prejšnja vprašanja, če pa gre za pobudo, če je prav razumel, želi, da občina pozove g. Nemca, da naredi časovnico, na katerih prireditvah ni bil prisoten.

* Viktor Trojer

Postavi zadnje od pisnih vprašanj – Občinski proračun za leti 2020 in 2021.

Župan

Tudi na to bo podal pisni odgovor.

* Florida Petelin

Ima pobudo oz. prošnjo, namreč nekateri svetniki, vsaj nekateri, in ona kot predsednica KS bi rada vedela, kako se ustanavljajo razne komisije. Na Radiu Robin je slišala, da se ustanavlja komisija za kolesarske poti. Ona kot predsednica bi rada bila o teh stvareh obveščena, še posebej o načrtih in dejavnostih, ki bi jih te komisije opravljale. Na začetku so govorili, da se bo ustanovilo komisijo za turizem, a je še ni, ali pa morda je.

Župan

Odgovori, da gre za pravni postopek.

**Ad. 9) Razno**

* Andraž Furlan

Bi se rad opravičil za svojo netočno izjavo in upa, da ni nobenega prizadela, in pove, da je bila dana v nekem impulzivnem stanju. Ostalim svetnikom polaga na srce, da za izjave, za katere mislijo, da niso pravilne, povejo in če čutijo, da ni prav, da se tudi opravičijo.

Viktor Trojer

Se zahvali Andražu, da je to naredil, to kaže veličino, kakšen človek je, da je pripravljen priznati napako. Prav je, da se opravičijo, če zgrešijo.

Župan se zahvali in zaključi sejo.

Seja občinskega sveta je bila zaključena ob 18.58.

Zapisala:

Anja Nikolavčič

\_\_\_\_\_\_\_\_

Tarik Žigon

Župan